Kirkeministeriet giver nu biskop Søren Lodbjerg Hvas ret i, at der er tilstrækkeligt grundlag for at fyre den omstridte præst Mette Villads Christensen.

- Skuffende har kirkeministeriet vurderet, at de talrige løse påstande og meget abstrakte generelle påstande omkring Mette Villads Christensen samlet set kan føre til, at hun kan afskediges. Det er efter min opfattelse oplagt forkert, siger Mette Villads Christensens advokat, Klaus Antonsen, til nordjyske.dk. Kirkeministeriet har dermed indstillet præsten til en fyring, men der skal være en høringsperiode, hvor præsten kan komme til orde, inden der træffes en endelig afgørelse. Præsten og hendes advokat kan bidrage til ministeriets afgørelse indtil den 20. oktober, og det har advokaten tænkt sig at gøre. - Indstillingen er sket på et fortegnet, forkert og utilstrækkeligt grundlag, og det vil vi supplere op på, så kirkeministeriet får et tilstrækkeligt grundlag at træffe en afgørelse på, siger Klaus Antonsen til nordjyske.dk.